ՀԻՄՆԱՎՈՐՈՒՄ
«63–72 ՏԱՐԵԿԱՆ ՔԱՂԱՔԱՑԻՆԵՐԻ ՏՆՏԵՍԱԿԱՆ ՆԵՐՈՒԺԻ ԻՐԱՑՄԱՆ ԵՎ ԲԻԶՆԵՍ ՆԱԽԱՁԵՌՆՈՒԹՅՈՒՆՆԵՐԻ ԱՋԱԿՑՈՒԹՅԱՆ ԾՐԱԳԻՐԸ ՀԱՍՏԱՏԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ

1. ԱՌԿԱ ԻՐԱՎԻՃԱԿԸ ԵՎ ՆԱԽԱԳԾՈՎ ԿԱՐԳԱՎՈՐՄԱՆ ԵՆԹԱԿԱ ԽՆԴԻՐՆԵՐԸ
Նախագծի մշակումը պայմանավորված է Ֆինանսատնտեսական նախարարական կոմիտեի 2026 թվականի հունվարի 9-ի N ԿԱ/2-2026 նիստի արձանագրության 8.1-ին կետով տրված հանձնարարականի կատարման անհրաժեշտությամբ, որով առաջարկվել է մշակել և ներկայացնել ավագ սերնդի անձանց զբաղվածության և տնտեսական ակտիվության խթանմանն ուղղված գործնական նշանակություն ունեցող առաջարկություններ՝ վարչապետի հանձնարարականի նպատակային կատարումն ապահովելու համար: 

2. ԸՆԹԱՑԻԿ ԻՐԱՎԻՃԱԿԸ ԵՎ ԱՌԿԱ ԽՆԴԻՐՆԵՐԸ
Ժողովրդագրական կառուցվածքի փոփոխության, բնակչության ծերացման միտումների, ինչպես նաև ավագ սերնդի մասնագիտական փորձի, գիտելիքների և հմտությունների արդյունավետ օգտագործման կարևորության պայմաններում անհրաժեշտ է ձևավորել պետական աջակցության համապատասխան գործիքակազմ՝ ուղղված նրանց տնտեսական ներգրավվածության ընդլայնմանը: 
Աշխատանքի և սոցիալական հարցերի նախարարության տրամադրած տվյալների համաձայն՝ Հայաստանի Հանրապետությունում 63–75 տարեկան կենսաթոշակառուների ընդհանուր թիվը կազմում է 343,702 անձ, որոնցից 199,013-ը կանայք են, իսկ 144,689-ը՝ տղամարդիկ: Նշված տարիքային խմբում կանանց թվային գերակշռությունը վկայում է, որ ավագ սերնդի անձանց տնտեսական ակտիվության խթանմանն ուղղված ցանկացած աջակցության գործիք ունենալու է նաև գենդերային նշանակություն: Նույն տարիքային խմբում սոցիալապես անապահով անձանց թիվը կազմում է 17,925, միայնակ բնակվող անձանց թիվը՝ 13,243, տեղահանված անձանց թիվը՝ 21,266, իսկ հաշմանդամություն ունեցող անձանց թիվը՝ շուրջ 79,625: 
Նշված տվյալները վերաբերում են 63–75 տարեկան տարիքային խմբին և օգտագործվել են որպես Ծրագրի մշակման նախնական տեղեկատվական և սոցիալ-ժողովրդագրական հիմք: Ծրագրի վերջնական տարբերակով թիրախային շահառուները սահմանվել են 63–72 տարեկան քաղաքացիները՝ պայմանավորված տվյալ տարիքային խմբում տնտեսական ակտիվության պահպանման, ինքնուրույն ձեռնարկատիրական գործունեություն ծավալելու գործնական կարողությունների, ինչպես նաև Ծրագրի արդյունավետ և ռիսկակառավարվող իրականացման ապահովման անհրաժեշտությամբ:  Ավագ սերնդի անձանց տնտեսական ակտիվության մակարդակը շարունակում է մնալ սահմանափակ՝ պայմանավորված տարիքային առանձնահատկություններով, աշխատաշուկայի փոփոխվող պահանջներով, թվային և տեխնոլոգիական հմտությունների պակասով, ֆինանսական միջոցների սահմանափակ հասանելիությամբ, ինչպես նաև մրցունակության ապահովման հետ կապված դժվարություններով: Միջազգային փորձի, այդ թվում՝ OECD-ի, Աշխատանքի միջազգային կազմակերպության (ILO) և Եվրոպական միության (EU) համապատասխան քաղաքականություններն ու մոտեցումների ուսումնասիրությունը ցույց է տալիս, որ բնակչության ծերացման պայմաններում մի շարք երկրներում ակտիվ ծերացման քաղաքականությունների շրջանակում ավագ սերնդի անձանց տնտեսական և սոցիալական ներգրավվածության պահպանմանն ուղղված ծրագրեր արդյունավետ են կիրառվում: 

3. ԿԱՐԳԱՎՈՐՄԱՆ ԱՌԱՐԿԱՆ ԵՎ ԱՌԱՋԱՐԿՎՈՂ ԼՈՒԾՈՒՄՆԵՐԸ
Նախագծով առաջարկվում է սահմանել 63–72 տարեկան քաղաքացիների տնտեսական ակտիվության խթանմանն ու գործարար նախաձեռնությունների իրականացմանն ուղղված աջակցության նոր գործիք՝ համադրելով ձեռնարկատիրական ուսուցումը, գործարար ծրագրի մշակումը և ֆինանսական կազմակերպությունների միջոցով տրամադրվող նպատակային ֆինանսավորումը։
Ծրագրի հիմնական բաղադրիչներն են՝
· Ծրագիրը նախատեսված է Հայաստանի Հանրապետության 63–72 տարեկան քաղաքացիների համար, որոնք իրականացնում են տնտեսական (ձեռնարկատիրական) գործունեություն կամ Ծրագրով ընտրվելու դեպքում պարտավորվում են մինչև աջակցության տրամադրման մասին պայմանագրի կնքումը ձեռք բերել Ծրագրով պահանջվող կարգավիճակը,
· աջակցության համար կարող են դիմել Ծրագրի պահանջներին համապատասխանող կրթական ծրագիր անցած, դրա շրջանակում գործարար ծրագիր մշակած և ձեռնարկատիրական հմտությունների առկայությունը հավաստող վավեր հավաստագիր ստացած անձինք,
· մեկ շահառուի համար աջակցության առավելագույն չափը կազմում է մինչև 2,000,000 դրամ, իսկ Ծրագրի առավելագույն ընդգրկվածությունը՝ մինչև 200 շահառու,
· շահառուների ընտրությունն ու ֆինանսավորումն իրականացվում են Ծրագրով սահմանված տարածքային առաջնահերթությունների, յուրաքանչյուր խմբի ներսում նախատեսված նախապատվության և առկա բյուջետային հատկացումների հաշվառմամբ,
· աջակցությունը տրամադրվում է Ծրագրին մասնակցող՝ լիազոր մարմնի հետ Ծրագրի իրականացման վերաբերյալ պայմանագիր կնքած բանկերի և վարկային կազմակերպությունների միջոցով, իսկ հաստատված միջոցները հաշվառվում են շահառուի համար նախատեսված հատուկ նպատակային հաշվով և վճարվում անմիջապես ապրանք մատակարարողին, աշխատանք կատարողին կամ ծառայություն մատուցողին՝ համապատասխան հաշվարկային փաստաթղթերի հիման վրա։
Ծրագրի շահառու կարող են հանդիսանալ Հայաստանի Հանրապետության օրենսդրությամբ սահմանված կարգով որպես անհատ ձեռնարկատեր հաշվառված անձինք կամ իրավաբանական անձի հիմնադիրները կամ գործադիր մարմնի ղեկավարները, որոնք տվյալ իրավաբանական անձի միջոցով փաստացի իրականացնում են տնտեսական (ձեռնարկատիրական) գործունեություն։ Դիմել կարող են նաև այն քաղաքացիները, որոնք Ծրագրով ընտրվելու դեպքում պարտավորվում են մինչև աջակցության տրամադրման մասին պայմանագրի կնքումը ձեռք բերել նշված կարգավիճակներից որևէ մեկը։ Այս պահանջը նպատակ ունի ապահովելու դիմողի իրական ներգրավվածությունը գործարար ծրագրի իրականացման և տնտեսական գործունեության կառավարման գործընթացում։ Գործող անհատ ձեռնարկատիրոջ կամ իրավաբանական անձի համար նախատեսվում է հետևյալ պայմաններից առնվազն մեկին համապատասխանելու պահանջ՝ հայտը ներկայացնելուն նախորդող 365 օրվա ընթացքում չկատարված հարկային պարտավորությունների գանձման վերաբերյալ վարչական վարույթ հարուցված չլինելը, հայտը ներկայացնելու օրվա դրությամբ հարկային մարմնի կողմից վերահսկվող եկամուտների գծով ժամկետանց պարտավորություններ չունենալը կամ վարկային զեկույցով, ըստ ԱՔՌԱ տեղեկատվության, դիմումի ներկայացմանը նախորդող 12 ամսվա ընթացքում հանրագումարային 90 օր և ավելի ժամկետով ժամկետանց վարկային պարտավորություններ չունենալը։ Պայմանները սահմանվում են որպես այլընտրանքային հիմքեր՝ դիմողի մասնակցության հնարավորությունը գնահատելու համար հարկային կամ վարկային կարգապահության առնվազն մեկ չափանիշով՝ առանց բոլոր պահանջների միաժամանակյա բավարարման պարտադրանքի։
Կրթական ծրագրին մասնակցելու հայտը քաղաքացին ներկայացնում է լիազոր մարմին։ Լիազոր մարմինը ստացված հայտերը փոխանցում է համապատասխան կրթական ծրագիր իրականացնող կազմակերպությանը և հայտ ներկայացրած անձանց տեղեկացնում կրթական ծրագրի իրականացման վայրի, ժամկետների, մասնակցության պայմանների և հետադարձ կապի տվյալների մասին։ Կրթական ծրագրի շրջանակում մասնակիցը զարգացնում է ձեռնարկատիրական հմտությունները և մշակում գործարար ծրագիր։
Կրթական ծրագիր իրականացնող կազմակերպությունը պետք է համապատասխանի Ծրագրով սահմանված փորձառության և մասնագիտական կարողությունների պահանջներին։ Կրթական ծրագրի գնահատման կարգը, չափանիշները և հավաստագրման գործընթացը սահմանվում են կրթական ծրագիր իրականացնող կազմակերպության կողմից, իսկ հավաստագիրը տրամադրվում է առնվազն 60 տոկոս ավարտական գնահատական ստացած մասնակցին և վավեր է 12 ամիս։
Վավեր հավաստագիր ստացած անձն ինքնուրույն ընտրում է լիազոր մարմնի պաշտոնական կայքում հրապարակված ցանկում ներառված ֆինանսական կազմակերպություններից որևէ մեկը և վերջինիս ներկայացնում աջակցության դիմումը, գործարար ծրագիրը և Ծրագրով պահանջվող փաստաթղթերը։
Կրթական ծրագրերի իրականացումը նախատեսվում է կազմակերպել միջազգային կազմակերպությունների, զարգացման գործընկերների կամ այլ դոնոր կառույցների աջակցությամբ։ Կրթական ծառայությունների ձեռքբերման կամ փոխհատուցման համար պետական բյուջեից միջոցներ չեն նախատեսվում, ինչը հնարավորություն է տալիս առկա մասնագիտական և մեթոդական ներուժն օգտագործել առանց նույնաբովանդակ գործառույթների բյուջետային ֆինանսավորման։
Լիազոր մարմինը կարող է համագործակցել համապատասխան գործընկերների հետ՝ կրթական բաղադրիչի կազմակերպման, տեղեկատվության փոխանակման և ուսուցման հասանելիության ապահովման նպատակով։ Այս կառուցակարգը միաժամանակ պահպանում է լիազոր մարմնի՝ Ծրագրի ընդհանուր կառավարման և կրթական կազմակերպության՝ ուսուցման, գնահատման ու հավաստագրման գործառույթների հստակ սահմանազատումը։
Միաժամանակ, Դիմողների ֆինանսավորման հերթականությունը որոշվում է նախ՝ ըստ Ծրագրով սահմանված առաջնահերթության խմբերի, այնուհետև՝ միևնույն խմբում նախապատվություն տալով կրթական ծրագրին մասնակցելու հայտը ներկայացնելու օրվա դրությամբ կենսաթոշակ ստացող և վարձու աշխատող չհանդիսացող դիմողներին, իսկ նշված չափանիշների հավասարության դեպքում՝ դիմումն ավելի վաղ ամբողջական ներկայացրած դիմողներին։ Հերթականությունը ձևավորվում է Ծրագրին մասնակցող բոլոր ֆինանսական կազմակերպությունների համար միասնական՝ անկախ դիմումը ներկայացնելու ֆինանսական կազմակերպությունից։
Ծրագրով սահմանված տարածքային առաջնահերթությունները ծառայում են աջակցության հասցեականության ապահովմանը՝ նախապատվություն տալով սահմանամերձ, ապա լեռնային և բարձրլեռնային, այնուհետև այլ գյուղական և քաղաքային բնակավայրերի դիմողներին։ Տարածքային առաջնահերթությունները կիրառվում են կրթական ծրագրին մասնակցության կազմակերպման, շահառուների ընտրության և ֆինանսավորման ընթացքում, իսկ բոլոր առաջնահերթությունների խմբերի համար հայտերն ու դիմումներն ընդունվում են միաժամանակ։ Աջակցությունը տրամադրվում է հավաստագիր ստացած դիմողներին՝ Ծրագրին մասնակցող ֆինանսական կազմակերպությունների միջոցով։ Նախապատվությունը կտրվի կենսաթոշակի անցնելու կապակցությամբ աշխատանքային գործունեությունը դադարեցրած և ուսուցման ծրագրին մասնակցելու հայտի ներկայացման օրվա դրությամբ վարձու աշխատող չհանդիսացող անձանց՝ Ծրագրի Աղյուսակ N 1-ով սահմանված առաջնահերթությունների հաշվառմամբ և մինչև Ծրագրի համար նախատեսված ֆինանսական միջոցների սպառումը։ Դիմումների գրանցման, ամբողջականացման ամսաթվի արձանագրման ու տեղեկությունների փոխանցման ընթացակարգերը սահմանվում են լիազոր մարմնի և ֆինանսական կազմակերպությունների միջև կնքված պայմանագրերով՝ միասնական պահանջների կիրառմամբ։
Աջակցության դիմումների ընդունումը, փաստաթղթերի ամբողջականության և դիմողի համապատասխանության ստուգումը, գործարար ծրագրի ֆինանսատնտեսական գնահատումը, ինչպես նաև օրենքով նախատեսված նույնականացման ու համապատասխանության ստուգումներն իրականացնում է դիմողի ընտրած ֆինանսական կազմակերպությունը։ Գործարար ծրագրերը գնահատվում են լիազոր մարմնի և ֆինանսական կազմակերպությունների միջև կնքված պայմանագրերով սահմանված միասնական մեթոդաբանությամբ։ Դրական գնահատված դիմումների հիման վրա ֆինանսական կազմակերպությունները լիազոր մարմին են ներկայացնում շահառուների ցանկերն ու ֆինանսավորման հայտերը, իսկ լիազոր մարմինը տարածքային առաջնահերթությունների, յուրաքանչյուր խմբի ներսում նախատեսված նախապատվության և առկա բյուջետային հատկացումների հաշվառմամբ հաստատում է ֆինանսավորման ենթակա շահառուների վերջնական ցանկը։
Աջակցության միջոցների նպատակային օգտագործման ռիսկերը սահմանափակվում են անկանխիկ և վերահսկելի վճարումների մեխանիզմով։ Լիազոր մարմնի փոխանցած միջոցները ֆինանսական կազմակերպությունը հաշվառում է շահառուի հատուկ նպատակային հաշվով և հաստատված գործարար ծրագրին համապատասխան վճարում անմիջապես մատակարարին, աշխատանք կատարողին կամ ծառայություն մատուցողին։ Միջոցները չեն կարող օգտագործվել շահառուի այլ պարտավորությունների մարման, հաշվանցման կամ Ծրագրով չնախատեսված նպատակների համար։
Ֆինանսական կազմակերպությունն իրականացնում է փաստաթղթային ուսումնասիրություն, ռիսկահեն ընտրանքային մշտադիտարկում և անհրաժեշտության դեպքում տեղայց՝ գնահատելով աջակցության նպատակային օգտագործումը, գործարար ծրագրով նախատեսված գործունեության իրականացումը և դրա առնվազն 12-ամսյա շարունակականությունը։ Ֆինանսական կազմակերպությունը մշտադիտարկման արդյունքները ներկայացնում է լիազոր մարմնին, իսկ լիազոր մարմինը իրականացնում է Ծրագրի ընդհանուր մշտադիտարկումն ու արդյունավետության գնահատումը և վերահսկում ֆինանսական կազմակերպությունների պայմանագրային պարտավորությունների կատարումը։
Ոչ նպատակային օգտագործման, կեղծ կամ ոչ արժանահավատ տվյալների ներկայացման, Ծրագրով կամ աջակցության տրամադրման մասին պայմանագրով սահմանված պարտավորությունների խախտման, տնտեսական գործունեության դադարեցման կամ գործարար ծրագրով նախատեսված գործունեության չիրականացման դեպքում աջակցության գումարը ենթակա է ամբողջական կամ մասնակի վերադարձման Հայաստանի Հանրապետության պետական բյուջե՝ Ծրագրով և լիազոր մարմնի ու ֆինանսական կազմակերպության միջև կնքված պայմանագրով սահմանված կարգով։

4. ԱԿՆԿԱԼՎՈՂ ԱՐԴՅՈՒՆՔՆԵՐԸ
Ծրագրի իրականացմամբ ակնկալվում է ձեռնարկատիրական հմտությունների զարգացմանն ուղղված կրթական ծրագրերում ապահովել առնվազն 400 քաղաքացու մասնակցություն և նպաստել նրանց գործարար գիտելիքների ու հմտությունների զարգացմանը։ Կրթական փուլը ձևավորում է գործարար գաղափարների և ծրագրերի նախնական հոսք, որից Ծրագրով սահմանված պահանջները բավարարող և ֆինանսական կազմակերպությունների կողմից դրական գնահատված դիմումների շրջանակում աջակցություն կտրամադրվի առավելագույնը 200 շահառուի։ Այսպիսով, Ծրագիրն ունի երկու փոխկապակցված արդյունք՝ թիրախային խմբի կարողությունների զարգացում և կենսունակ գործարար նախաձեռնությունների նպատակային ֆինանսավորում։
Ծրագիրը միտված է համայնքային մակարդակում տնտեսական շրջանառության աշխուժացմանը, քանի որ աջակցությունը կարող է ուղղվել տեղական պահանջարկ ունեցող փոքրածավալ արտադրական, ծառայությունների, արհեստագործական և գյուղատնտեսական գործունեությունների իրականացմանը: Ծրագրի սոցիալական ազդեցությունը պայմանավորված է նրանով, որ թիրախային խմբում ներառված են նաև սոցիալապես խոցելի, միայնակ բնակվող, տեղահանված, ինչպես նաև հաշմանդամություն ունեցող անձինք: Ծրագիրը կնպաստի նաև կանանց տնտեսական ակտիվության բարձրացմանը՝ հաշվի առնելով, որ 63–75 տարեկան կենսաթոշակառուների ընդհանուր կազմում կանայք կազմում են 58 տոկոս: 
Ծրագրի արդյունավետության գնահատման շրջանակում դիտարկվելու են հետևյալ հիմնական ցուցանիշները՝
· կրթական ծրագրերին մասնակցած և ձեռնարկատիրական գիտելիքներ ու հմտություններ զարգացրած քաղաքացիների թիվը՝ առնվազն 400,
· շահառուների կողմից տնտեսական (ձեռնարկատիրական) գործունեության շարունակականության ապահովումը՝ առնվազն 12 ամիս ժամկետով,
· նոր ստեղծված կամ պահպանված ինքնազբաղվածության դեպքերի թիվը,
· տնտեսական (ձեռնարկատիրական) գործունեությունից առաջացող հարկային պարտավորությունների ձևավորումը,
· մեկ շահառուի հաշվով աջակցության և արձանագրված արդյունքների հարաբերակցությունը։
Հաշվի առնելով Ծրագրի պիլոտային բնույթը և թիրախային խմբի համար համադրելի նախորդ ծրագրային տվյալների բացակայությունը՝ տնտեսական ակտիվության, ինքնազբաղվածության, գործունեության շարունակականության և հարկային ազդեցության ցուցանիշները ենթակա են փաստացի մշտադիտարկման։ Հավաքագրված տվյալները հիմք կհանդիսանան Ծրագրի հետագա շարունակության, պայմանների կամ ֆինանսավորման ծավալների վերանայման համար։

5. ՖԻՆԱՆՍԱԿԱՆ ԳՆԱՀԱՏԱԿԱՆ
Ֆինանսական գնահատականը ձևավորվել է՝ հաշվի առնելով Ծրագրի պիլոտային բնույթը, մեկ շահառուի համար սահմանված աջակցության առավելագույն չափը և առաջին փուլի համար կառավարելի շահառուական ընդգրկվածություն ապահովելու անհրաժեշտությունը։ Թիրախային խմբի սոցիալ-ժողովրդագրական տվյալները ներկայացված են ստորև։
	[bookmark: _Hlk234292128]Տեղեկատվության բնույթ
	Ցուցանիշ
	Մեկնաբանություն / նշում

	Կենսաթոշակառուների ընդհանուր թիվ (63–75 տ.)
	343,702
	ԱՍՀՆ տվյալների համաձայն՝ 63–75 տարեկան կենսաթոշակառուների ընդհանուր թվից 199,013-ը կանայք են, իսկ 144,689-ը՝ տղամարդիկ

	Սոցիալապես անապահով անձինք
	17,925
	Վերջին հասանելի գնահատման հիման վրա

	Միայնակ բնակվող անձինք
	13,243
	ԱՍՀՆ գնահատման համաձայն

	Հաշմանդամություն ունեցող անձինք
	79,625
	63–75 տարիքային խմբի ընդհանուր թիվ

	Տեղահանված անձինք
	21,266
	63–75 տարիքային խմբում

	Ծերության, հաշմանդամության և կերակրողին կորցնելու դեպքում նպաստ ստացող անձինք
	47,865
	33,651 կին, 14,214 տղամարդ

	Ծրագրի թիրախային խմբի վիճակագրական կանխատեսվող կազմ (63–72 տարեկան)
	~264,000
	ԱՍՀՆ-ի ամփոփ վիճակագրական տվյալներում 63–72 տարեկան տարիքային խմբի վերաբերյալ առանձնացված տվյալներ առկա չեն։ Հետևաբար, ծրագրի ֆինանսական գնահատման նպատակով 63–72 տարեկան քաղաքացիների գնահատվող թվաքանակը հաշվարկվել է՝ հիմք ընդունելով 63–75 տարեկան կենսաթոշակառուների ընդհանուր թվաքանակը և կիրառելով տարիքային խմբերի հարաբերակցությունը (10/13) (343,702 × 10/13 ≈ 264,000 անձ)։


Կրթական ծրագրերին նախատեսվում է ներգրավել առնվազն 400 քաղաքացու, իսկ աջակցության առավելագույն ընդգրկվածությունը սահմանվում է մինչև 200 շահառու։ Կրթական և ֆինանսավորման թիրախների այս հարաբերակցությունը հնարավորություն է տալիս ձևավորել նախապատրաստված դիմողների բավարար շրջանակ և ֆինանսավորման փուլում ընտրել Ծրագրի պահանջներին համապատասխանող ու ֆինանսատնտեսական առումով դրական գնահատված գործարար ծրագրերը։ Միաժամանակ, կրթական ծրագրի մասնակցությունն ինքնուրույն արդյունք է, քանի որ գործարար գիտելիքներն ու հմտությունները կարող են կիրառվել նաև սեփական միջոցներով տնտեսական գործունեություն սկսելու կամ գործող գործունեությունը բարելավելու համար։
Մինչև 200 շահառուի սահմանաչափը հաշվի է առնում Ծրագրի նոր ներդրվող բնույթը, թիրախային խմբի հնարավոր դիմելիությունը, կրթական ծրագիրն ավարտելու և վավեր հավաստագիր ստանալու պահանջը, գործարար ծրագրերի ֆինանսատնտեսական գնահատումը, տարածքային առաջնահերթությունները և առկա բյուջետային հնարավորությունները։ Սահմանաչափը չի ենթադրում բոլոր դիմողների ֆինանսավորում․ աջակցություն կտրամադրվի միայն Ծրագրի պահանջներին համապատասխանող և դրական գնահատված դիմումների շրջանակում՝ մինչև նախատեսված միջոցների սպառումը։
Մեկ շահառուի համար մինչև 2,000,000 դրամ աջակցության և առավելագույնը 200 շահառուի հաշվարկով Ծրագրի շրջանակում տրամադրվող աջակցության առավելագույն ընդհանուր չափը կազմում է 400,000,000 (չորս հարյուր միլիոն) դրամ։ Ծրագրի ֆինանսավորումն իրականացվելու է Հայաստանի Հանրապետության 2027 թվականի պետական բյուջեով այդ նպատակով նախատեսված հատկացումների սահմաններում՝ 2026 թվականին ներկայացված դիմումների հիման վրա ընտրված շահառուներին աջակցության տրամադրման համար։ 2027 թվականին նոր դիմումների ընդունում և նոր շահառուների ընտրություն չի իրականացվելու։
Մեկ շահառուի համար 2,000,000 դրամ առավելագույն աջակցության չափը սահմանվել է փոքրածավալ տնտեսական գործունեության մեկնարկի, վերականգնման, շարունակման կամ ընդլայնման համար անհրաժեշտ հիմնական ծախսային ուղղությունների համախառն գնահատման հիման վրա։ Գործարար ծրագրի ընդհանուր արժեքը կարող է գերազանցել աջակցության չափը՝ շահառուի սեփական միջոցների և (կամ) ֆինանսական կազմակերպության կողմից կամավոր տրամադրվող լրացուցիչ վարկի կամ լիզինգի հաշվին։ Ստորև ներկայացված է հնարավոր ծախսային ուղղությունների ցուցիչ կառուցվածքը։
	Ծախսի ուղղություն
	Առավելագույն չափը (դրամ)
	Մեկնաբանություն / նշում

	Սարքավորումներ և հիմնական միջոցներ
	մինչև 1,000,000
	Արտադրական սարքավորումներ, տեխնիկա և մասնագիտական գործիքներ 

	Շրջանառու միջոցներ և հումք

	մինչև 300,000
	Հումք, նյութեր և մեկնարկային պաշարներ 

	Տարածքի հարմարեցում և տեխնիկական ապահովում
	մինչև 400,000
	Տարածքի վերանորոգում, հարմարեցում և տեխնիկական ապահովում 

	Մարքեթինգային և թվային գործիքներ
	մինչև 150,000
	Բրենդավորում, գովազդ և թվային լուծումներ 

	Կազմակերպչական և այլ ուղեկցող ծախսեր
	մինչև 150,000
	Գրանցման, կազմակերպչական և այլ ուղեկցող ծախսեր 

	ԸՆԴԱՄԵՆԸ (առավելագույնը)
	2,000,000


Ծրագրի փաստացի բյուջետային ծախսերը կձևավորվեն՝ ելնելով՝
· Ծրագրի համար սահմանված 400,000,000 դրամ առավելագույն ընդհանուր ֆինանսավորման չափից,
· դրական գնահատված և ֆինանսավորման ենթակա շահառուների փաստացի թվից,
· յուրաքանչյուր հաստատված գործարար ծրագրի շրջանակում հիմնավորված աջակցության փաստացի չափից։
Առնվազն 400 քաղաքացու համար նախատեսվող կրթական բաղադրիչի իրականացման նպատակով պետական բյուջեից ֆինանսական միջոցներ չեն նախատեսվում․ այն կազմակերպվում է միջազգային կազմակերպությունների, զարգացման գործընկերների կամ այլ դոնոր կառույցների աջակցությամբ։ Դիմումների ընդունման, գնահատման, միջոցների փոխանցման, վճարումների, փաստաթղթային ուսումնասիրության և մշտադիտարկման գործառույթներն իրականացվում են Ծրագրին մասնակցող ֆինանսական կազմակերպությունների միջոցով՝ լիազոր մարմնի հետ կնքված պայմանագրերի հիման վրա։ Լիազոր մարմինն իրականացնում է շահառուների վերջնական ցանկի հաստատումը, Ծրագրի ընդհանուր կառավարումը, մշտադիտարկումը և արդյունավետության գնահատումը։

6. ԾԱԽՍ–ԱՐԴՅՈՒՆԱՎԵՏՈՒԹՅԱՆ ՀԻՄՆԱՎՈՐՈՒՄԸ
Ծրագրի ֆինանսավորման նպատակահարմարությունը պայմանավորված է կրթական և ֆինանսական գործիքների համադրմամբ։ Առնվազն 400 քաղաքացու ներգրավումը կրթական ծրագրերում ընդլայնում է թիրախային խմբի գործարար գիտելիքներն ու հմտությունները, իսկ առավելագույնը 200 դրական գնահատված գործարար նախաձեռնությունների ֆինանսավորումը բյուջետային միջոցներն ուղղում է առավել իրատեսական և կենսունակ ծրագրերին։ Հետևաբար, Ծրագրի արդյունքը չի սահմանափակվում միայն աջակցություն ստացած անձանց թվով․ կրթական բաղադրիչը կարողությունների զարգացման ավելի լայն ազդեցություն է ապահովում նաև չֆինանսավորված մասնակիցների համար։
Ծրագրի առավելագույն ընդհանուր ֆինանսավորումը կազմում է 400,000,000 դրամ՝ առավելագույնը 200 շահառուի և մեկ շահառուի համար մինչև 2,000,000 դրամ աջակցության հաշվարկով։ Ոչ նպատակային կամ անարդյունավետ ծախսման ռիսկը սահմանափակվում է ֆինանսական կազմակերպությունների կողմից իրականացվող գործարար ծրագրերի ֆինանսատնտեսական գնահատմամբ, միջոցների հատուկ նպատակային հաշվառմամբ, մատակարարներին ուղղակի անկանխիկ վճարումներով, փաստաթղթային ուսումնասիրությամբ, ռիսկահեն մշտադիտարկմամբ և անհրաժեշտության դեպքում տեղայցերով։ Խախտումների դեպքում նախատեսվում է աջակցության գումարի ամբողջական կամ մասնակի վերադարձ պետական բյուջե։
Ծախսարդյունավետության հետագա գնահատման համար Ծրագրով սահմանված են չափելի ցուցանիշներ՝ տնտեսական գործունեության առնվազն 12-ամսյա շարունակականություն, նոր ստեղծված կամ պահպանված ինքնազբաղվածության դեպքերի թիվ, տնտեսական գործունեությունից առաջացող հարկային պարտավորությունների ձևավորում, ինչպես նաև մեկ շահառուի հաշվով աջակցության և արձանագրված արդյունքների հարաբերակցություն։ Այս ցուցանիշների մշտադիտարկումը հնարավորություն կտա փաստացի տվյալների հիման վրա գնահատել Ծրագրի արդյունքները և անհրաժեշտության դեպքում վերանայել դրա պայմանները, ֆինանսավորման ծավալներն ու իրականացման մեխանիզմները։
Ծրագրի մոտեցումը համահունչ է ներառական ձեռնարկատիրության և ակտիվ ծերացման միջազգային քաղաքականություններին, որոնց շրջանակում ուսուցումը, խորհրդատվությունը, նպատակային ֆինանսավորման հասանելիությունը և արդյունքների մշտադիտարկումը կիրառվում են որպես ավագ տարիքի անձանց տնտեսական ներուժի իրացման փոխլրացնող գործիքներ։ Միջազգային փորձի կիրառման կարևորությունն այն է, որ ֆինանսական աջակցությունը կապվում է շահառուի կարողությունների զարգացման, իրատեսական գործարար ծրագրի և գործունեության շարունակականության գնահատման հետ։

7. ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՊԵՏԱԿԱՆ ԲՅՈՒՋԵԻ ՎՐԱ ԱԶԴԵՑՈՒԹՅՈՒՆԸ
Նախագծի ընդունմամբ նախատեսվում է Հայաստանի Հանրապետության 2027 թվականի պետական բյուջեից առավելագույնը 400,000,000 (չորս հարյուր միլիոն) դրամի հատկացում՝ առավելագույնը 200 շահառուի աջակցության տրամադրման համար։ Միջոցներն ուղղվելու են 2026 թվականին ներկայացված դիմումների հիման վրա ընտրված շահառուներին։ Կրթական բաղադրիչի իրականացման համար պետական բյուջեից միջոցներ չեն նախատեսվում։
8. ՆԱԽԱԳԻԾԸ ՄՇԱԿՈՂ ՄԱՐՄԻՆՆԵՐԸ
Նախագիծը մշակվել է Հայաստանի Հանրապետության էկոնոմիկայի նախարարության կողմից: 

9. ԿԱՊԸ ՌԱԶՄԱՎԱՐԱԿԱՆ ԵՎ ՈԼՈՐՏԱՅԻՆ ՓԱՍՏԱԹՂԹԵՐԻ ՀԵՏ
Նախագիծը բխում է ՀՀ կառավարության 2021–2026 թվականների ծրագրով ամրագրված տնտեսական զարգացման, ձեռնարկատիրության խթանման, մարդկային կապիտալի արդյունավետ օգտագործման և ներառական աճի առաջնահերթություններից։ Ծրագրի կարգավորումները միտված են ավագ սերնդի քաղաքացիների տնտեսական ակտիվության բարձրացմանը, ձեռնարկատիրական նախաձեռնությունների խրախուսմանը և նրանց մասնագիտական փորձի ու գիտելիքների տնտեսական իրացմանը։ Միաժամանակ, նախագիծը համահունչ է «Հայաստանի վերափոխման ռազմավարություն 2050» տեսլականին՝ բնակչության մարդկային ներուժի արդյունավետ օգտագործման և ակտիվ ծերացման սկզբունքների իրացման մասով։
